Ondersoek na anti-apartheidsaktivis se dood heropenAbudllah Haron (Foto: Die Abudllah Haron-stigting/Twitter) Ronald Lamola, minister van justisie en korrektiewe dienste, het Dinsdag die Wes-Kaapse regter-president, John Hlophe, versoek om ŉ regter aan te wys om die geregtelike ondersoek na die anti-apartheidsaktivis imam Abdullah Haron se dood te heropen. Dit meer as 50 jaar nadat Haron op 27 September 1969 in polisie-aanhouding dood is. Die anti-apartheidsaktivis is destyds ingevolge artikel 6 van die Wet op Terrorisme 122 dae lank deur die polisie se veiligheidstak aangehou voordat hy by die Caledonplein-polisiestasie in Kaapstad dood is. ’n Geregtelike doodsondersoek is in 1970 onder bewind van die Nasionale Party gedoen en daar is bevind dat Haron by ’n stel trappe afgeval het. Die bevindings was hoofsaaklik gebaseer op verslae van mediese deskundiges en polisiegetuies. Haron se familie het egter dekades later nog talle vrae. Die Nasionale Vervolgingsgesag (NVG) het eindelik ’n aansoek gebring vir die heropening van die geregtelike doodsondersoek om hom te help bepaal of die oorspronklike hofbevinding korrek was. “Die hernieude ondersoek na die apartheidsmisdaad sal deskundige verslae van ŉ staatspatoloog oorweeg en ŉ lugvaartingenieur en baandeskundige sal ŉ nuwe perspektief gee oor die waarskynlike oorsaak van die dood van imam Haron,” sê Lamola nou. “Ons moet alles in ons vermoë doen om te verseker dat geregtigheid seëvier, maak nie saak hoe lank dit neem nie.”